דף ראשי > חברה וכלכלה > זכותי! > מהן זכויות אדם? פורסם: 9/12/2008
על מה אתם באמת יכולים לומר "זכותי", ואסור יהיה לקחת לכם אותה?
הפגנות נגד הפרת זכויות אדם בסין.
(התמונה באדיבות נענע 10) מהן הזכויות שיש לכל אדם גם אם הוא תינוק שהרגע נולד, אפילו אם הוא לא אזרח המדינה שבה הוא גר?
הזכויות הבסיסיות מתחלקות לארבע: 1. אתם ודאי לא מעלים על הדעת שמישהו ייכנס אליכם הביתה וייקח חפצים ששייכים לכם או להוריכם (בלי רשות כמובן), או שיעשו לכם בדיקה רפואית ללא הסכמתכם או הסכמת הוריכם. כל זה חלק מהזכות הראשונה: הזכות לחיים וביטחון. זכות זו היא הזכות של אדם לביטחון בחייו, לשמירה על שלמות גופו ולהגנה על רכושו. 2. כאשר במשפחה שלכם מחליטים לנסוע לביקור אצל סבא וסבתא, אתם יכולים פשוט לנסוע, בלי שמישהו יגביל אתכם. ביום כיפור אתם יכולים להחליט לצום, אבל אתם יכולים גם להחליט לא לצום – יש לכם חופש בחירה. החופש הזה הוא חלק מהזכות השנייה: הזכות לחירות. זכות זאת כוללת את חירותו של אדם להתנהג כרצונו – להיות דתי או חילוני, ימני או שמאלני, לגור היכן שהוא רוצה ולנוע ממקום למקום ללא הגבלה.
3. כשתגיעו לגיל 18 תוכלו להצביע בבחירות לכנסת. בבחירות כולם שווים – עשירים ועניים, אזרחים פשוטים ושרים בממשלה, כולם יכולים לשלשל רק פתק אחד לקלפי. זוהי הזכות השלישית, הזכות לשוויון, שקובעת כי מדינה לא תוכל לקבוע חוק שיעדיף אדם אחד על פני אדם אחר, שאסור להפלות אדם רק בגלל השתייכותו לדת, למין או לגזע כלשהם. בנוסף, גם הכספים במדינה צריכים להתחלק באופן שווה, וגם היחס של החוק אל האזרחים חייב להיות שווה – לעשירים ולעניים, ליהודים ולערבים וכיוצא באלו.
4. הגוף שלכם שייך רק לכם, ואסור לגעת בכם בצורה שלא נעימה לכם או לספר עליכם דברים שלא הייתם רוצים שיידעו. זוהי הזכות הרביעית, הזכות לכבוד, והיא כוללת את הזכות לשמירה על פרטיות, לשמירה על השם הטוב ועוד.